Vettel sê nee vir Russiese Grand PrixSebastian Vettel. Foto: Lluis Gene/AFP. Sebastian Vettel, die viermalige F1-wêreldkampioen, het te midde van Rusland se aggressiewe militêre optrede in Oekraïne gesê dat hy nie deel van Grand Prix-aksie in dié land sal wees nie. Die Russiese Grand Prix is veronderstel om op 25 September plaas te vind. “Ja, daar is ’n Russiese wedren op die F1-kalender, maar ek sal nie gaan nie. Ek dink dit is nou verkeerd om in Rusland deel te neem,” het Vettel gesê. Die 34-jarige renjaer het ook Wladimir Poetin se leierskap gekritiseer. “Ek is jammer vir al die onskuldige mense wat hulle lewens verloor. Hulle word om dom redes en vir baie vreemde en mal leierskap doodgemaak.” Volgens Sky Sports moet die FIA nog ’n finale besluit oor die Russiese Grand Prix neem. “F1 hou die verwikkelinge fyn dop en daar is nog geen definitiewe kommentaar oor die geskeduleerde wedren in September nie. Ons sal voortgaan om die situasie deurgaans te monitor,” het die motorsport-beheerliggaam gesê. Vettel weet egter reeds wat hy gaan doen. “Daar gaan nog baie gesprekke hieroor wees, maar ek is baie hartseer oor al die onnodige dinge wat nou in Oekraïne gebeur. My besluit is reeds geneem.” Rusland het gister met ’n volskaalse inval van sy buurland begin. Verskeie ontploffings is vroegoggend in Oekraïne se hoofstad Kiëf en verskeie stede naby die veglinie gehoor nadat president Poetin ŉ militêre operasie aangekondig het. F1-skedule: 20 Maart: Bahrein 27 Maart: Saoedi-Arabië 10 April: Australië 24 April: Italië 8 Mei: VSA 22 Mei: Spanje 29 Mei: Monaco 12 Junie: Azerbeidjan 19 Junie: Kanada 3 Julie: Groot-Brittanje 10 Julie: Oostenryk 24 Julie: Frankryk 31 Julie: Hongarye 28 Augustus: België 4 September: Nederland 11 September: Italië 25 September: Rusland 2 Oktober: Singapoer 9 Oktober: Japan 23 Oktober: VSA 30 Oktober: Mexiko 13 November: Brasilië 20 November: Abu Dhabi. Sebastian Vettel has said he's willing to boycott the Russian Grand Prix should it go ahead. Full story: https://t.co/6lstp7JOqw pic.twitter.com/xQolgpaFYr — ESPN F1 (@ESPNF1) February 24, 2022